《上知郡都官》
宋代·强至

列郡二千石，所理我与共。
临淮守最贤，万口交一颂。
彼邦困飞蝗，我境欲集凤。
彼民粒不充，我黍地无空。
严乎如秋霜，巨猾弗得纵。
断乎如蓍龟，吏法不敢弄。
铃斋昼观书，朱轓春劝种。
明堂购众材，我公实梁栋。
行吐胸中奇，勋名光有宋。
贱生何为者，碌碌备僚从。
天幸所与薄，半岁侍羁鞚。
燕雀势力小，鹅雁食口众。
贫贱两虽甘，沥恳辄披控。
朝廷重为邑，外台荐方用。
岂惟进雨蹠，抑可利微俸。
私心觊公举，如昔望郡贡。
媒衒士所丑，未罪已自讼。
公如飞一章，举族免饥冻。

作者简介：强至（1022年～1076年），字几圣，杭州（今属浙江）人。仁宗庆历六年（1046年）进士，充泗州司理参军，历官浦江、东阳、元城令。英宗治平四年（1067年），韩琦聘为主管机宜文字，后在韩幕府六年。熙宁五年（1072年），召判户部勾院、群牧判官。熙宁九年（1076年），迁祠部郎中、三司户部判官。不久卒。其子强浚明收集其遗文，编《祠部集》四十卷，曾巩为之序，已佚。清代强汝询《求益斋文集》卷八《祠部公家传》有传。